FI Euroopan unionin virallinen lehti CE 88/699

(2004/C 88 E/0719)

KIRJALLINEN KYSYMYS E-0527/04

esittäjä(t): Matti Wuori (Verts/ALE) komissiolle

(24. helmikuuta 2004)

Aihe: Puerto de Arinagan sataman laajentaminen Espanjan Gran Canarialla

Gran Canarialla sijaitsevan Las Palmasin tulliviranomaiset ovat julkaisseet perjantaina 14. marraskuuta 2003 ilmestyneessä Boletín Oficial de Canarias -lehdessä Puerto de Arinagan sataman laajentamisen perushankkeen, joka vaikuttaa Agüimesin ja Santa Lucían kuntiin. Hankkeen ympäristövaikutusten arviointi sisältää lukuisia laiminlyöntejä, joita ei tämäntyyppisessä tutkimuksessa saisi olla. Näitä laiminlyöntejä ovat esimerkiksi se, ettei siinä kerrota mahdollisista kielteisistä vaikutuksista saaren eteläosan uimarantoihin, jotka johtuvat La Isletan suojeluluokituksen osittaisesta purkamisesta ja Las Palmasin sataman laajentamisesta. Ei ole perusteita toisen satama- ja kaupankäyntialueen luomiselle, eikä tämän kokoista satamaa tarvita kaasulastien purkamisessa. Hankkeesta kärsivien merenalaisten kasvien määrä on suurempi kuin niiden merenalaisten kasvien määrä, jotka kuuluvat aikaisemmin mainittuun yhteisön tärkeänä pitämään alueeseen (SCI). Ensimmäisen vaiheen arvioinnin vaatimuksia ei ole täytetty. Ensimmäisen vaiheen rakennustyöt aiheuttivat vakavia haittoja mainitulle yhteisön tärkeänä pitämän merialueen (SCI) merenalaisille kasveille, jolloin ruoppaus ja muut toimenpiteet toteutettiin alueella ilman ympäristövaikutusten arviointia ja vaadittavaa viranomaisten antamaa lupaa, joka sallisi suojeltujen lajien vahingoittamisen. Myöskään ei mainita muiden satamien olemassaolosta tai vaihtoehtoisista alueista, joissa ympäristölle aiheutuvat haitat olisivat pienemmät. Tämän rakennushankkeen seurauksena tuhotaan laaja osa lintujen suojelun kannalta tärkeästä alueesta (IBA) 351, jolla on tärkeä merkitys useiden lintulajien säilymisen kannalta ja joka on jo sirpaleinen muutamia vuosia sitten rakennetun lämpövoimalan vuoksi. Hankkeen ensimmäisen vaiheen rakennustöiden kielteiset vaikutukset yhteisön tärkeänä pitämän alueen (SCI) ES7010053 merenalaisiin kasveihin suurenisivat yhä. Purjelautailun ja lautailun harjoittaminen tällä alueella, jolla käy noin 10 000 purjelautailijaa vuosittain, kärsisi suuresti. Lajin harjoittamismahdollisuudet loppuisivat Punta de La Gaviotassa ja niitä rajoitettaisiin Pozo Izquierdossa, joka on suuresti arvostettu tämän lajin saralla, mistä todisteena ovat siellä jo yhtäjaksoisesti 13 vuoden ajan pidetyt eri maailmanmestaruuskilpailut.

Voisiko komissio selvittää, onko ympäristövaikutusten arvioinnissa otettu huomioon kaikki sataman laajentamisesta aiheutuvat seuraukset, kuten sellaisen järjestelmän perustaminen, jonka kautta voitaisiin korvata yhteisön tärkeinä pitämien ja lintujen suojelun kannalta tärkeiden alueiden kärsimät haitat sekä suola-allasjärjestelmän ja huomattavan vapaa-ajanvietto- ja urheilualueen häviäminen?

Margot Wallströmin komission puolesta antama

yhteinen vastaus

kirjallisiin kysymyksiin E-0526/04 ja E-0527/04

(21. huhtikuuta 2004)

Komissio ei ole tietoinen kysymyksen aiheeseen liittyvistä, parlamentin jäsenen mainitsemista seikoista.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (1) 6 artiklan mukaan ”kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta ovat omiaan vaikuttamaan tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella ja jollei 4 kohdan säännöksistä muuta johdu, toimivaltaiset kansalliset viranomaiset antavat hyväksyntänsä tälle suunnitelmalle tai hankkeelle vasta varmistuttuaan siitä, että suunnitelma tai hanke ei vaikuta kyseisen alueen koskemattomuuteen, ja kuultuaan tarvittaessa kansalaisia”.

Samalla tavoin satamien rakennushankkeiden yhteydessä on suoritettava ympäristövaikutusten arviointi (YVA) tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY (2), sellaisena kuin se on muutettuna 3. maaliskuuta 1997 annetulla neuvoston direktiivillä 97/1 l/EY (3), vaatimusten mukaisesti.

Saatavilla olevien tietojen perusteella komissio ei pysty toteamaan, että asiaan sovellettavaa yhteisön ympäristölainsäädäntöä olisi rikottu.

(1) EYVL L 206, 22.7.1992.

(2) EYVL L 175, 5.7.1985.

(3) EYVL L 73, 14.3.1997.